text: Sprøjter mindre med GPS
  27 september 2010 kl. 08.20
  En GPS-styret sprøjte kan nedsætte landmændenes udgifter til pesticider. Det viser et nyt forsøgsprojekt med ni sønderjyske landmænd som forsøgskaniner.
  Spar 10-25 procent om året på udgifter til pesticider. Det kan blive virkeligheden for de landmænd, som vælger at investere i en GPS-styret sprøjte.
  Et forsøgsprojekt, hvor ni sønderjyske landmænd har brugt GPS-udstyr på deres marker, har givet gode resultater. 
  Projektet har fået penge gennem Fødevareministeriets pulje til "miljøforbedrende investeringer i landbruget".
  GPS-styringen af sprøjterne har flere fordele, som i sidste ende kan give en stor besparelse for den enkelte landmand. 
  - Fordelen ved de intelligente sprøjter er, at udstyret selv tænder og slukker for de enkelte bomsektioner ved kiler og lign., ligesom udstyret kan ?aflæse?, hvor der allerede er sprøjtet. Det betyder, at de ?skæve? markarealer ikke får dobbelt dosis. Samtidig spares arbejdstimer og brændstof, hvilket også gavner miljøet, siger chefkonsulent ved landboforeningen LHN, Karen Feddersen.
  Projektet, som landboforeningen LHN står for, løber det næste år.
  